Nóg vier sterf in ŉ gru-botsingArgieffoto: ER24 In nóg ŉ gru-botsing dié naweek het vier mense Vrydagaand buite Upington gesterf. Drie mense is in dié ongeluk beseer. Russel Meiring, woordvoerder van ER24, het gesê die botsing het omstreeks 23:00 op die N14 sowat 30 km buite Upington in die Noord-Kaap plaasgevind. “Twee voertuie het gebots en aan die kant van die pad tot stilstand gekom. ŉ Tienerseun en -meisie en ŉ volwasse man en vrou is op slag dood. Twee vroue het ernstige beserings opgedoen en ŉ jong seun slegs geringe beserings.” Die beseerdes is op die toneel gestabiliseer en na ŉ nabygeleë hospitale geneem vir verdere behandeling. Owerhede was op die toneel om die oorsaak van die botsing te ondersoek. Maroela Media het vroeër berig nóg ŉ botsing het Saterdag om 02:00 op die hoek van Dr. Yusuf Dadoo- (Broadstraat) en Anton Lembede (Smithstraat) in Durban se middestad plaasgevind. “Twee voertuie het in die T-aansluiting gebots waarna een die pad verlaat en in ŉ kitskosrestaurant ingeploeg het. Die toneel was chaoties,” het Garrith Jamieson, woordvoerder van Rescue Care Paramedics gesê. Volgens Jamieson het een van die voertuie op sy dak tot stilstand gekom. Drie insittendes is in dié voertuig aangetref en een passasier, ŉ vrou in haar 30’s, is tydens die trefslag vermoedelik uit die voertuig geslinger. Al vier die mense is op die toneel dood en Jamieson het gesê dit het intussen aan die lig gekom dat al vier oorledenes, ŉ ma en pa en hul volwasse kinders, lede van dieselfde gesin is. Die twee insittendes van die ander voertuig, ŉ pa en sy seun, is ook ernstig beseer. Hulle is op die toneel gestabiliseer en na ŉ nabygeleë hospitaal geneem vir mediese behandeling. Die omstandighede wat tot die botsing gelei het, is onbekend en word deur owerhede ondersoek.